สังคมข่าวหุ้น
วันนี้ มาลุ้นกันต่อว่า ดัชนี SET จะขึ้นยืนเหนือ 1,600 จุดได้หรือเปล่า หลังจากเมื่อวานนี้ไปจ่ออยู่บริเวณ 1,598.59 จุด ก่อนจะมาปิดตลาด 1,593.65 จุด
วันนี้ มาลุ้นกันต่อว่า ดัชนี SET จะขึ้นยืนเหนือ 1,600 จุดได้หรือเปล่า หลังจากเมื่อวานนี้ไปจ่ออยู่บริเวณ 1,598.59 จุด ก่อนจะมาปิดตลาด 1,593.65 จุด
24 มี.ค. 2566

วันนี้ มาลุ้นกันต่อว่า ดัชนี SET จะขึ้นยืนเหนือ 1,600 จุดได้หรือเปล่า หลังจากเมื่อวานนี้ไปจ่ออยู่บริเวณ 1,598.59 จุด ก่อนจะมาปิดตลาด 1,593.65 จุด ส่วนต่างชาติกลับมาซื้อ 1,008 ล้านบาท และสถาบันซื้อเช่นกัน 1,642 ล้านบาท หากวันศุกร์นี้ทั้งต่างชาติ และสถาบันจับมือกันซื้อต่อ ดัชนีมีโอกาสผ่าน 1,600 จุดได้
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน JASIF ราคาหลังจากขึ้น XD ได้ปรับลงมาอย่างมีนัยสำคัญ เพราะปกติแล้ว เช่น หากจ่ายปันผล 0.23 บาท ต่อหน่วยลงทุน ราคาจะลงเพียง 0.20-0.15 บาท แต่รอบนี้ ลงมาเรื่อย ๆ และมาหนักวันที่ 14 มี.ค. คือ 0.25 บาท กระทั่งมาอยู่บริเวณ 7.60–7.70 บาท และแล้วก็ทราบสาเหตุกัน เมื่อ 3BB แจ้งไปยัง บลจ.บัวหลวงในฐานะผู้จัดการกองทุน JASIF ว่าไม่สามารถจ่ายเงินค่าเช่างวดล่าสุดได้ครบ แต่ประเด็นที่น่าสนใจคือ หนังสือทำออกมาวันที่ 15 มี.ค. 2566 แต่ราคาร่วงดิ่งมาก่อนหน้าหลายวัน และมาหนักวันที่ 14 มี.ค. นั่นแสดงว่า งานนี้มีอินไซด์ “ข่าวร้าย” แน่นอน
หุ้นกลุ่มไฟแนนซ์ MTC TIDLOR SAWAD ราคาหุ้นเริ่มดีดกลับ หลังเฟดปรับขึ้นอัตราดอกเบี้ยนโยบายเพียง 0.25% ตามคาด แต่ต้องมาติดตามกันต่อว่า ราคาทั้ง 3 หุ้นไฟแนนซ์ ที่นักลงทุนนิยมเข้ามาเล่นกัน จะแรลลี่ไปได้มากน้อยแค่ไหน อย่าง SAWAD แนวต้านใหญ่น่าจะอยู่บริเวณ 58.00-59.00 บาท ส่วน MTC อยู่ที่ 35.50 บาท และเงินติดล้อ แนวต้าน 25.00 บาท แต่ดูจากทรงกราฟ พื้นฐาน ฯลฯ SAWAD น่าจะมีอัพไซด์กว่าจะไปถึงแนวต้านค่อนข้างมากกว่า
แสนสิริ SIRI ราคาหลังขึ้นเครื่องหมาย XD ถือว่าเหวี่ยงพอสมควร จากก่อนขึ้น XD อยู่ที่ 1.82 บาท พอหลังขึ้น XD ลงมาวนเวียนบริเวณ 1.60 บาท +/- ก่อนจะค่อย ๆ ขยับขึ้นมา และล่าสุดมาปิดที่ 1.70 บาท ส่วนแนวโน้มราคา ยังดูค่อนข้างยาก เพราะขึ้นอยู่กับ “เจ้ามือ” อย่างเดียวเลย แต่หากพิจารณาจากพื้นฐานของหุ้นแล้ว แนวรับ 1.60 บาท น่าจะแข็งแกร่ง และราคาหุ้นไม่ควรจะลงไปต่ำกว่านี้ หากรอบหน้า เจ้ามือจะสลัดเม่าออก แล้วราคาลงมาต่ำกว่า 1.60 บาท เป็นจังหวะทยอยสะสมได้เลย เพราะเขาปันผลหรูหราหมาเห่าอยู่แล้ว สำหรับหุ้นอสังหาฯ ตัวนี้
หุ้น CHASE หลังเจ้ามือพาหุ้นขึ้นมาปิดบวก 0.24 บาท ถึง 2 วันเมื่อสัปดาห์ก่อน (15-16 มี.ค.) มาถึงสัปดาห์นี้ แรงเริ่มหมด ราคาเริ่มตก ไปต่อไม่ได้ ออกแนวทรง ๆ ในระยะสั้น อาจจะต้องระวังการขายทำกำไร แนวต้าน 3.32 บาท ยังผ่านยาก เพราะวันที่ 22-23 มี.ค.ที่ผ่านมา ขึ้นมาทดสอบแล้วไปต่อไม่ได้ แต่ของแบบนี้ ขึ้นอยู่กับเจ้ามือนั่นแหละ ว่าจะพาไปต่อ หรือพอแค่นี้ หากพอแค่นี้ ถือว่า “ไม่ค่อยใจ” เลย กล้า ๆ หน่อย อย่าทำคนตามเซ็งเป็ด
คณะกรรมการ ธนาคารอาคารสงเคราะห์ หรือ ธอส. มีมติตั้ง กฤษณ์ เสสะเวช กรรมการธนาคาร (กรรมการอิสระ) รักษาการในตำแหน่งกรรมการผู้จัดการ ธอส. แทน ฉัตรชัย ศิริไล ที่ได้รับอนุมัติให้ลาออกจากตำแหน่งกรรมการผู้จัดการ (ไปรับตำแหน่ง ผู้จัดการ ธ.ก.ส.) และได้ผ่านความเห็นชอบจากธนาคารแห่งประเทศไทย (ธปท.) มีผลตั้งแต่วันที่ 24 มีนาคม 2566 สำหรับ กฤษณ์ เคยทำงานกับ แบงก์กสิกรไทย บล.เอกธำรง (ปัจจุบันคือ KGI) และ เอ็มดี บริษัทบริหารสินทรัพย์ กรุงเทพพาณิชย์ จำกัด
สมาคมนักวิเคราะห์การลงทุน จะจัดงานมอบรางวัลนักวิเคราะห์ยอดเยี่ยมประจำปี 2565 มีบริษัทหลักทรัพย์ที่สนใจร่วมส่งรายชื่อนักวิเคราะห์เข้าชิงรางวัลนักวิเคราะห์ยอดเยี่ยม ประจำปี 2565 แบ่งเป็น 16 ประเภทรางวัล งานจัดขึ้นใน วันจันทร์ที่ 27 มีนาคม 2566 เวลา 13.00–17.00 น. ณ หอประชุมศุกรีย์ แก้วเจริญ ชั้น 3 อาคาร B ตลาดหลักทรัพย์แห่งประเทศไทย และ LIVE ผ่าน Facebook ของสมาคมฯ และตลาดหลักทรัพย์ฯ